NOTA DE PREMSA
Simmer Valenciana, escollida com a una de les 100 dones referents TIC a Catalunya 2026
Instituto Más Mujeres reconeix la comunicadora de Benicarló per una trajectòria que connecta videojocs, cultura digital, llengua i visibilitat de les dones

Barcelona, 19 d’octubre de 2026. 
La comunicadora, divulgadora i creadora de contingut Susana Pérez Alonso, coneguda com a Simmer Valenciana, ha estat seleccionada com una de les 100 dones referents TIC a Catalunya 2026 per Instituto Más Mujeres. El reconeixement se suma als premis i distincions que ha rebut per la seua contribució a la divulgació dels videojocs, la promoció del valencià en l’entorn digital i la visibilitat de les dones en el sector.
La iniciativa, que enguany celebra la segona edició, reivindica el talent femení i la necessitat de generar referents. «Les dones que hi apareixen lideren, innoven i transformen des de diferents àmbits del món digital i tecnològic, demostrant que el futur del sector passa per la diversitat», destaquen des de l’organització.
Nascuda a Benicarló, Simmer Valenciana crea contingut en valencià des de 2019 i ha consolidat una trajectòria destacada en la comunicació de videojocs i cultura digital. Combina vídeos, retransmissions en directe, esdeveniments internacionals i pòdcasts amb col·laboracions en mitjans com la televisió valenciana À Punt, betevé i 3Cat, apropant el videojoc a públics diversos i reivindicant-lo com a expressió cultural, ferramenta educativa i oportunitat professional.
La seua activitat també inclou la gestió i direcció de projectes, l’assessorament a grans esdeveniments de videojocs i la participació com a ponent, presentadora i moderadora. Ha coorganitzat dues edicions de SAGA, Saló del Gaming, i col·labora amb altres rellevants com Retrobarcelona, VAG Experience i BCN Game Fest. I recentment ha creat una eina, CLEC.CAT, per centralitzar la indústria del videojoc en la nostra llengua.
La promoció de les dones en la indústria és un altre dels eixos del seu treball. Impulsa i coordina Gaming en Femení, una iniciativa de GamingCAT per visibilitzar el talent femení, i coordina Visibilitzant les gamers, de Good Game Generation. A través d’estos projectes, treballa per ampliar les referents i afavorir una participació més diversa en el món dels videojocs.
Entre els seus reconeixements destaquen el premi a la millor creadora de contingut de videojocs dels Premis AMIC-Tresdeu, Premi DonaTIC en Cultura Digital, el premi TotenCat 2026 a la trajectòria en l’ús i defensa del català en la creació de continguts i el guardó a Streamer de l’Any de Poblet.info i La Claveguera.
«Estic orgullosa de poder ser una dona referent i lluitar per la normalització de la llengua en l’àmbit digital i continuar obrint portes a futures professionals de la indústria», afirma la comunicadora, que defensa la importància de mostrar a les noves generacions que també poden trobar el seu espai en la tecnologia i els videojocs.

